Diari Oficial de la Generalitat Valenciana


Sumari del DOGV 4228, del 15-04-2002 (2002/3159)

ORDRE de 25 de febrer de 2002, de la Conselleria de Cultura i Educació, per la qual es regula el dret a percebre el component genèric del complement específic incrementat en la quantia prevista per a l'exercici de cap de departament.
-----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/02/25/(2)/dof/vci/html**

### Dades del document

Número de DOGV
:   4228

Data del DOGV
:   15-04-2002

Secció del DOGV
:   I. DISPOSICIONS GENERALS

Número del document
:   2002/3159


Data del document
:   25-02-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * antiguitat
    * personal docent
    * salari
    * legislació
    * prima salarial

ORDRE de 25 de febrer de 2002, de la Conselleria de Cultura i Educació, per la qual es regula el dret a percebre el component genèric del complement específic incrementat en la quantia prevista per a l'exercici de cap de departament. [2002/X3159]
  
A l'apartat quint de la disposició addicional 10 de la Llei Orgànica 1/1990, de 3 d'octubre, d'Ordenació General del Sistema Educatiu, es reconeix adquirida la condició de Catedràtic d'Ensenyament Secundari als funcionaris integrats en el Cos de Professors d'Ensenyament Secundari que van pertànyer a l'antic Cos de Catedràtics Numeraris de Batxillerat, qualsevol que siga la seua situació administrativa, i respecta, en tot cas, els drets econòmics que gaudien mentre romanien en actiu en l'antic Cos. En el mateix sentit, a l'apartat segon de la disposició addicional 14 d'este text legal es reconeix adquirida la condició de catedràtic als funcionaris integrats en el Cos de Professors d'Arts Plàstiques i Disseny que hagen pertangut a l'antic Cos de Professors de Terme de les Escoles d'Arts Plàstiques i Oficis Artístics, qualsevol que siga la seua situació administrativa, i respecta, en tot cas, els drets econòmics que gaudien. Finalment, a l'apartat tercer es reconeix adquirida la condició de Catedràtic als funcionaris integrats en el Cos de Professors d'Escoles Oficials d'Idiomes que hagen pertangut a l'antic Cos de Catedràtics d'Escoles Oficials d'Idiomes, qualsevol que siga la seua situació administrativa, i respecta, en tots cas, els drets econòmics que gaudien.
  
En la tramitació d'esta orde s'ha complit el tràmit previst en l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques.
  
Per tot això, en virtut de les atribucions que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Tindran dret a la percepció del component genèric del complement específic, incrementat en la quantia prevista per a l'exercici de l'antiga direcció de seminari en l'Ordre de 15 de febrer de 1993, de la Conselleria d'Economia i Hisenda, que és l'actual direcció de departament dels Instituts d'Educació Secundària, Escoles d'Arts Aplicades i Oficis Artístics i Escoles Oficials d'Idiomes, respectivament, tots els Professors d'Ensenyament Secundari, amb la condició de Catedràtic, que hagen pertangut a l'antic Cos de Catedràtics Numeraris de Batxillerat; tots els Professors d'Arts Plàstiques i Disseny, amb la condició de catedràtic, que hagen pertangut a l'antic Cos de Professors de Terme de les Escoles d'Arts Aplicades i Oficis Artístics; i tots els Professors d'Escoles Oficials d'Idiomes, amb la condició de catedràtic, que hagen pertangut a l'antic Cos de Catedràtics Numeraris d'Escoles Oficials d'Idiomes.
  
Segon
  
1. No tindran dret al pagament del mencionat increment del component genèric del complement específic els qui renuncien a l'exercici de cap de departament, segons el que preveu l'article 91.3 del Reglament Orgànic i Funcional dels Instituts d'Educació Secundària, aprovat per Decret 234/1997, de 2 de setembre, del Govern Valencià, d'aplicació supletòria a les Escoles d'Arts Aplicades i Oficis Artístics i a les Escoles Oficials d'Idiomes.
  
2. Tampoc no tindran dret al pagament del mencionat increment del component genèric del complement específic, els professors a què fa referència l'article anterior quan el component genèric del complement específic s'incremente per l'exercici d'algun càrrec en els òrgans de govern unipersonals o de llocs de treball docents singulars que preveja la norma reguladora de les taules retributives aplicables al personal docent de la Generalitat Valenciana que es trobe vigent en cada moment.
  
DISPOSICIÓ DEROGATÒRIA
  
Per esta ordre queda derogada la Resolució del conseller d'Educació i Ciència, de 22 de setembre de 1994, per la qual es reconeix als funcionaris pertanyents a l'antic Cos de Catedràtics Numeraris de Batxillerat el dret a percebre l'increment del complement específic en la quantia prevista per a l'exercici de cap de departament.
  
DISPOSICIÓ FINAL
  
Els efectes econòmics que es reconeixen en esta ordre s'aplicaran a partir de l'1 de setembre de 2001.
  
València, 25 de febrer de 2002
  
El conseller de Cultura i Educació,


Còpia Permalink ELI